Bad Day at Black Rock

***Bad Day at Black Rock*** (títol orichinal en anglés, en aragonés ***Un mal día en Black Rock***, estrenada en Aragón con o títol de ***Conspiración de silencio***) ye una cinta de cine d'intriga dramatica de cine estausunidense de l'anyo 1955 dirichida por John Sturges seguntes un guión adaptau por Millard Kaufman y Don McGuire (basau en *Bad Time at Honda*, un relato curto publicau en *[[The American Magazine]]* por Howard Breslin en chinero de l'anyo 1947), con una banda sonora orichinal d'André Previn, una dirección de fotografía de William C. Mellor y una producción cinematografica de Dore Schary ta la productora cinematografica *[[Metro-Goldwyn-Mayer]]*. De l'elenco d'a cinta en fan parte, entre d'atros actors, Spencer Tracy, Robert Ryan, Anne Francis, Dean Jagger, Walter Brennan, John Ericson, Ernest Borgnine, Lee Marvin, Russell Collins y Walter Sande.

A finals de 1945, bien luego de rematar a Segunda Guerra Mundial, un tren fa un ature no programau en o chicot lugarón de Black Rock, en California. Qui baixa d'o tren ye un hombre curro que diz clamar-se *John J. Macreedy*. Nomás plegar, os pocos habitants d'o lugar li fan o vuedo en desconfiar d'él y bien luego se veye que toz éls amagan bel secreto. A tensión entre los lugarenyos puya cuan *Macreedy* pregunta por *Komoko*, un chaponés que i viviba. Dimpués de muitos silencios, *Reno Smith* finalment l'informa de que *Komoko* fue internau en esclatar a guerra, como toz os estausunidenses d'orichen chaponés, y que no han sabiu cosa d'él dende alavez. Fialment, l'albeitar d'o lugar, *Doc Velie*, li diz que la suya vida ye en periglo, que *Komoko* ye muerto y que ye millor que marche d'o lugar inmediatament. Consigue un auto y marcha enta la grancha a on d'antes mas viviba lo despareixiu y troba que han cremau a casa y que bien amán d'ella creixen bellas flors que gosan trobar-se a on bi ha cuerpos enterraus. Finalment li confiesan que lo 7 d'aviento de 1941, nomás producir-se l'ataque a Pearl Harbor, un grupo liderau por o cacique d'o lugar pretó fuego a la casa de *Komoko* y, cuan prebaba d'escapar, l'asasinó. *Macreedy* explica alavez o motivo d'a suya presencia en o lugar: o fillo de *Komoko*, que combateba en a campanya d'Italia en o 442<sup>eno</sup> Rechimiento d'Infantería  formau por estausunidenses d'orichen chaponés, morió en salvar-li a él a vida cuan quedó curro, y él ha veniu a entregar a su pai u a bel familiar a medalla militar que heba ganau su fillo.

*Bad Day at Black Rock* s'ambienta en california en 1945 y las suyas escenas se filmoron en Lone Pine, Jamestown y bels atros puestos en California, en o disierto Mojave en Arizona y tamién en os *[[Metro-Goldwyn-Mayer Studios]]* en Culver City, tamién en California.

Ye una cinta que ha recibiu cuantos premios y nominacions, entre los cuals se puet mencionar tres nominacions a los Premios Oacar en a suya 28<sup>ena</sup> edición (Millor Director, Millor Actor y Millor Guión Adaptau) y dos nominacions a los Premios BAFTA en a suya 9<sup>ena</sup> edición (Millor Cinta y Premio BAFTA d'as Nacions Unidas).

## Elenco

## Se veiga tamién
* Cine en 1955.
* Cintas de 1955.

## Referencias

## Vinclos externos

*  ''Bad Day at Black Rock'' en  *[[Enciclopedia Densho]]*.
*  ''Bad Day at Black Rock'' en  *[[Criterion Collection]]*.